Manu Sareen (RV), 2011-02-25:
Tak for det.
Jamen alle borgere er afhængige af et velfungerende fællesskab, og fællesskabet er selvfølgelig også omvendt afhængigt af velfungerende borgere.
Derfor er det selvfølgelig også logisk at sætte fokus på den ulighed, som er sat til debat i dag, og naturligvis også på konsekvenserne af den ulighed, som vi taler om.
Dansk Arbejdsgiverforening skriver i deres arbejdsmarkedsrapport, at på 25 år er antallet af mennesker, der hver dag modtager offentlig forsørgelse på grund af helbredsproblemer, steget fra 280.000 til 445.000 mennesker.
De er enten på førtidspension, i fleksjob, på ledighedsydelse, modtager sygedagpenge eller er på revalidering, og regningen er simpelt hen gigantisk.
De samlede udgifter til de helbredsbetingede forsørgelser løber op i 110 mia. kr. om året, og det beløb bliver simpelt hen ved med at vokse.
Men som vi også har hørt fra ministeren og andre ordførere, er det selvfølgelig ikke skidt det hele
Vi lever i dag ca. 8 år længere end for 60 år siden, og det er selvfølgelig den gode nyhed.
Men vi er samtidig sakket bagud i forhold til andre lande – svenskerne lever f.eks. 2½ år længere end danskerne – og de sidste leveår er oftest præget af sygdomme.
Det kommer selvfølgelig ikke som en overraskelse, for sådan er det for mange ældre mennesker, men når man dykker ned i det og ser nærmere på det, kan vi se, og det er måske heller ikke overraskende, at det skyldes, at vi selvfølgelig har en række usunde vaner, der hænger tæt sammen med livsstilssygdomme som hjerte-kar-sygdomme, sukkersyge og lungekræft.
Vi ved, at de her fire KRAM-faktorer, som de også bliver kaldt – kost, rygning, alkohol og motion – har afgørende betydning for udvikling af sygdom, og det er også her, at vi finder den største del af forklaringen på vores relativt korte middellevetid.
KRAM-faktorerne er således årsag til ca. 40 pct. af alle dødsfald.
Så der er al mulig grund til at tænke forebyggende og bl.a. kigge på afgiftsforhøjelser, som der også er mange, der har været inde på i dag, især når det handler om cigaretter, sukker og fedt.
Vi har haft den her debat om unge mennesker tidligere, hvor jeg også har været med, og jeg tror, at vi alle sammen er enige om, at det alkoholforbrug, der er blandt danske unge, er foruroligende, og det skal vi selvfølgelig have gjort noget ved.
Men lighed i sundhed starter jo andre steder.
Hr. Per Clausen var inde på arbejdsmarkedet, men jeg tror også, det er vigtigt, at man kigger på uddannelsessystemet.
Der er masser af forskning, der viser, at jo større indkomst og kundskabskapital ens familie er i besiddelse af, og jo mere uddannelse forældrene har, desto større er chancen for, at deres børn får gode færdigheder i læsning og skrivning ved afslutningen af grundskolen.
Og det skal selvfølgelig ikke lægges nogen til last, at man kommer fra et velfungerende hjem – ingen tvivl om det – men det skal omvendt heller ikke lægges nogen til last, at man kommer fra et ressourcesvagt hjem.
I forbindelse med uddannelse tænker jeg også på udsatte boligområder og etniske minoriteter, som Dansk Folkeparti også meget rigtigt var inde på – der er ingen tvivl om, at der selvfølgelig også skal være en stor indsats dér.
I dag bare i København alene kan omkring 49 pct., tror jeg, af alle de minoritetsbørn, der forlader folkeskolen, ikke læse og skrive ordentligt.
Nogle børn har, når de starter i folkeskolen, et ordforråd på 5.000 ord, mens børn fra ressourcestærke hjem har et ordforråd på omkring 20.000 ord, og der er heller ingen tvivl om, at det selvfølgelig får stor indvirkning på, hvordan man klarer sig i skolen, og selvfølgelig også på valget af uddannelse senere hen i livet og – hvis vi bevarer den logik, som alle har været inde på – også på, hvordan man bruger sundhedssystemet.
Så ønsker man at komme den sociale ulighed til livs, er man selvfølgelig nødsaget til at starte indsatsen i de tidlige år.
Det Konservative Folkeparti var selvfølgelig inde på, at det kunne starte med havregrød om morgenen, og det er jeg fuldstændig enig i.
Og grunden til, at havregryn er så sundt, er, at det er det eneste produkt, der er et hundrede procent fuldkorn.
Så det er også en servicemeddelelse til andre.